ଓଡ଼ିଶା ଆଦର୍ଶ ବିଦ୍ୟାଳୟ ସଙ୍ଗଠନର ଉପଦେଷ୍ଟା ଡ. ବିଜୟ କୁମାର ସାହୁଙ୍କର ପରଲୋକ - PRAMEYA\nଓଡ଼ିଶା ଆଦର୍ଶ ବିଦ୍ୟାଳୟ ସଙ୍ଗଠନର ଉପଦେଷ୍ଟା ଡ. ବିଜୟ କୁମାର ସାହୁଙ୍କର ପରଲୋକ\n3/06/2021 at 4:20 PM\nଭୁବନେଶ୍ୱର ୩/୬ଃ ବିଶିଷ୍ଟ ଶିକ୍ଷାବିତ୍ ସ୍ୱନାମଧନ୍ୟ ଚାର୍ଟାଡ ଆକାଉଣ୍ଟାଟ, ଉଦ୍ୟୋଗପତି ତଥା ଓଡ଼ିଶା ଆଦର୍ଶ ବିଦ୍ୟାଳୟ ସଙ୍ଗଠନର ଉପଦେଷ୍ଟା ଡ. ବିଜୟ କୁମାର ସାହୁଙ୍କର ଗୁରୁବାର ପରଲୋକ ହୋଇଛି। କରୋନାରେ ଆକ୍ରାନ୍ତ ହୋଇ ଚିକିତ୍ସାଧିନ ଥିବା ଅବସ୍ଥାରେ ହାଇଦ୍ରାବାଦର ଏକ ହସ୍ପିଟାଲରେ ସେ ଶେଷ ନିଶ୍ୱାସ ତ୍ୟାଗ କରିଛନ୍ତି। ମଧ୍ୟାହ୍ନ ସାଢେ ଗୋଟାଏ ବେଳେ ହସ୍ପିଟାଲ ପକ୍ଷରୁ ତାଙ୍କ ପରଲୋକ ସୂଚନା ଦିଆଯାଇଛି। ମୃତ୍ୟୁ ବେଳକୁ ତାଙ୍କୁ ମାତ୍ର ୫୭ ବର୍ଷ ବୟସ ହୋଇଥିଲା।\nଡ. ବିଜୟ କୁମାର ସାହୁ କିଛି ସପ୍ତାହ ପୂର୍ବେ କୋଭିଡରେ ଆକ୍ରାନ୍ତ ହୋଇ କଟକର ଏକ ହସ୍ପିଟାଲରେ ଭର୍ତ୍ତି ହୋଇଥିଲେ। ସେଠାରେ ତାଙ୍କ ସ୍ୱାସ୍ଥ୍ୟାବସ୍ଥାରେ ଅବନତି ହେବାରୁ ତାଙ୍କୁ ଏୟାର ଆମ୍ବୁଲାନ୍ସ ଯୋଗେ ହାଇଦ୍ରାବାଦ ସ୍ଥାନାନ୍ତର କରାଯାଇଥିଲା। ସେଠାରେ ଏକ ସ୍ୱତନ୍ତ୍ର ଡାକ୍ତରୀ ଦଳ ତାଙ୍କର ଚିକିତ୍ସା କରୁଥିବା ବେଳେ ଗୁରୁବାର ପରଲୋକ ହୋଇଛି। ହାଇଦ୍ରାବାଦରୁ ତାଙ୍କର ପାର୍ଥିବ ଶରୀର ଓଡ଼ିଶା ଅଣାଯାଉଥିବା ସୂଚନା ମିଳିଛି।\nଶିକ୍ଷାବିତ୍ ଡ.ସାହୁ ଏକାଧାରରେ ଜଣେ ଉଦ୍ୟୋଗପତି ମଧ୍ୟ ଥିଲେ। ହାଭାର୍ଡ ଶିକ୍ଷା ସହ ସେ ଚାର୍ଟାଡ ଆକାଉଣ୍ଟାନ୍ସୀ, କଷ୍ଟ ଆକାଉଣ୍ଟାନ୍ସୀ, ଆଇନ ଏବଂ ଏମବିଏ କରିଥିଲେ। ବାଣିଜ୍ୟରେ ଡକ୍ଟରେଟ୍ କରିଥିବା ବିଜୟ କୁମାର ସାହୁଙ୍କୁ ଉତ୍କଳ ବିଶ୍ୱବିଦ୍ୟାଳୟ ସମ୍ମାନଜନକ ଡି.ଲିଟ୍ ଉପାଧିରେ ଭୂଷିତ କରିଥିଲେ। ସେ ରାଜ୍ୟର ସର୍ବ ବୃହତ୍ତ ତଥା ପ୍ରତିଷ୍ଠିତ ଚାର୍ଟାଡ ଫାର୍ମ ଏସ୍.ଆର.ବି ଏଣ୍ଡ ଆସୋସିଏଟସ୍ର ସହ ପ୍ରତିଷ୍ଠାତା, ଏହା ସହ ଜେ.ଏସ୍.ଏସ୍.ର ସଫ୍ଟୱେର ଟେକ୍ନିକାଲ ପାର୍କ ଏବଂ ଜେ.ଏସ.ଏସ୍ ଗ୍ରୁପର ପ୍ରତିଷ୍ଠାତା । ଏହା ବ୍ୟତୀତ ସେ ଆଲହାବାଦ ବ୍ୟାଙ୍କ, ହିନ୍ଦୁସ୍ତାନ ସିପ୍ୟାର୍ଡ ଲିମିଟେଡର ନିର୍ଦ୍ଦେଶକ ଥିଲେ। ସେସୁ ପରିଚାଳନା ବୋର୍ଡରେ ମଧ୍ୟ ସେ ସଦସ୍ୟ ଥିଲେ। ସେ ଫିକି ଆରାଇଜର ପୂର୍ବାଞ୍ଚଳ ଜୋନ ଅଧ୍ୟକ୍ଷ ମଧ୍ୟ ଥିଲେ। ତାଙ୍କ ବିୟୋଗରେ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଏବଂ ବହୁ ବିଶିଷ୍ଟ ବ୍ୟକ୍ତି ଶୋକ ପ୍ରକାଶ କରିଛନ୍ତି।\nପାଠ ନକରିବାରୁ ଛାତ୍ରଙ୍କୁ ନିସ୍ତୁକ ପିଟିଲେ ଟ୍ୟୁସନ ସାର୍, ଥାନାରେ ମାମଲା\nନୂଆ ରୂପ ପାଇବ ଶାନ୍ତିସ୍ତୂପ\nଟୟ ଟ୍ରେନ୍ ପାଇଁ ଏମିତି ତତ୍ପର ନନ୍ଦନକାନନ କର୍ତ୍ତୃପକ୍ଷ, ଅନଭିଜ୍ଞଙ୍କୁ ଦେଇଛନ୍ତି ମରାମତି ଭାର\nଏବେ ବି ଶୁଭୁଛି କବୁତର ଯା..ଯା...\nଶ୍ରୀଲିଙ୍ଗରାଜଙ୍କ ଜମିରେ ଘରୋଇଙ୍କୁ ୩୬ କୋଟି କ୍ଷତିପୂରଣ !
